DR betalte 69.226 kroner og 75 øre for at få fragtet Johannes Langkildes families hest Jazz til Washington, og det faldt mildest talt ikke i god jord hos flere politikere, der kraftigt kritiserede, at en offentlig institution havde brugt penge på den slags.

Efterfølgende er DR af Rigsrevisionen blevet bedt om at lave en redegørelse vedrørende sagen om hestetransporten, ligesom DR blev bedt om at undersøge, om der var 'flere sager af samme karakter.'

Den redegørelse er nu klar og fastslår blandt andet meget klart, »at beslutningen om, at DR finansierede hestetransporten efter DRs opfattelse var forkert, som det også klart er tilkendegivet offentligt.« DR fastslår samtidig i redegørelsen, at man ikke har fundet lignende tilfælde i gennemgangen, som er foretaget på baggrund af korrespondentflytninger de seneste fem år inklusiv gennemgang af kontrakter og individuelle vilkår.

I redegørelsen offentliggør DR blandt andet, hvad det har kostet at få korrespondenterne flyttet til udlandet og hjem igen, og her fremgår det også, at Johannes Langkildes flytning til USA har været den dyreste af alle korrespondent-udflytninger de seneste år.

Prisen for at flytte ham, hans kone og deres to børn til Washington har kostet 99.416 kroner - dertil skal lægges prisen på hestetransporten på de 69.226 kroner og 75 øre. Den billigste udflytning står tidligere vært på TV Avisen Kim Bilsøe for, da hans flytning til London løb op i 29.653 kroner - her skulle der dog heller ikke betales for flytning af andre personer. Den dyreste hjemflytning står tidligere USA-korrespondent Steffen Gram for - hans flytning hjem fra USA i juli 2013 med ægtefælle og et barn kostede DR 123.640 kroner.

Huslejer og skolepenge

Udover de konkrete flytteomkostninger har DR også offentliggjort de udgifter, man mener går ind under 'særlige' vilkår, som blandt andet drejer sig om betaling af visse korrespondenters husleje.

Her fremgår det, at DR eksempelvis betaler 19.395 kroner om måneden for Asien-korrespondent Philip Khokhars husleje i Beijing, men at Philip Khokhar til gengæld får mindre i løn. Aftalen er ifølge redegørelsen indgået i samarbejde med rådgivningsvirksomheden Deloitte 'for at reducere DRs udgifter og tage højde for lokale, kinesiske skatteforhold samt højt huslejeniveau Beijing,' lyder det.

Tidligere vært på TV Avisen, Kim Bildsøe, er DRs korrespondent i London, og han får hver måned betalt en husleje på 25.000 kroner af DR, fremgår det af redegørelsen. Også i dette tilfælde er Kim Bilsøe gået ned i løn, forklarer DR, ligesom huslejen også skal ses som et udtryk for, at husleje generelt er dyrt i London - og at lejemålet samtidig indeholder arealer, der bruges som reelt DR-studie.

Af 'særlige vilkår' nævnes det også, hvordan korrespondent i Bruxelles Karin Axelsson får betalt skolegang for sine to børn - en udgift der i 2016 kostede DR 230.000 kroner. Også her skriver DR, at udgiften modsvares af et lavere lønniveau.

I sagen om transporten af Johannes Langkildes hest har DR blandt andet været kritiseret for ikke at følge samme retningslinjer som Udenrigsministeriet - men i redegørelsen understreger DR nu, at man i overvejende grad følger mange af netop de retningslinjer. Dog gør andre arbejdsforhold og konkurrence om dygtige korrespondenter, at der også tages højde for det i forhandlingerne - og at DR Af konkurrencemæssige årsager ikke fremlægger lønforhold for de ansatte korrespondenter i redegørelsen.

Steffen og Lilian Kretz bliver fra sommeren 2017 DRs nye USA-korrespondenter, men da flytningen ikke er gennemført, er de ikke medtaget i redegørelsen.

Efter redegørelsen fra DR udtalte Statsrevisoren onsdag, at man vurderer, at alt andet end hestetransporten er i orden, og derfor vil revisoren ikke foretage sig yderligere. Man vil samtidig opfordre Rigsrevisoren til ikke at gøre yderligere.

Statsrevisorer understreger dog, at betalingen af hestetransporten aldrig skulle have fundet sted.

Herunder kan du se priserne for flytninger for alle korrespondenter i DR de seneste fem år.